Ein av ungu, drúgvu leikarunum hjá EB/Streymi, Arnar Dam, hevur í kvøld longt sáttmálan við felagið til 2015. Arnar er uppvaksin í felagnum. Í vaksnamannadeildini leikti Arnar 4 dystir við ÍF í 2. deild í 2008, men síðani hevur hann verið í EB/Streymi. Hann hevur árini frá 2008 til í dag leikt 86 dystir við næstbesta liði okkara og 119 dystir við besta liðnum, harav 7 dystir í Europeiskum kappingum. Hann hevur drigiðs við skaða í fótinum, og í januar í ár var hann í Danmark, har hann varð lagdur undir skurð. Tað gjørdi, at hann kom ikki í gongd fyrr enn einaferð í summar í ár at spæla dyst, so hevði hann verið skaðafríur, hevði hann havt enn fleiri dystir í beinunum, hóast hann má roknast millum teir drúgvu. Arnar hevur skotið 46 mál fyri EB/Streym í bestu og næstbestu deildunum tilsamans. Vit ynskja Arnar til lukku við sáttmálanum!